Damien

Davina Claire (másodunokatestvér)
Rose Mary Everett (m.unokatestvér)
 Derek Everett (m.unokatestvér)

 Felisa Brooks (fog. m.unokatestvér)

## Történet

Damien élete már születése előtt is rejtélyekből és titkolózásokból állt. Édesapja házasságon kívüli gyermekeként jött világra és mivel a jómódú Royer család nagyban adott a hírnevére, ezért nem engedhette meg magának ezt a gyalázatot. Édesanyját tehát szépen elhallgattatták azáltal, hogy kifizették a főiskolai tanulmányait, valamint vettek neki egy lakást Chicagoban. Mindezen jóságokért cserébe csupán annyit vártak el tőle, hogy egy szót sem szól senkinek az ügyben, főleg nem a férfi feleségének. Az Anyuka lezártnak tekintette az ügyet ezután, és nem is gondolt arra, hogy akadhat még belőle problémájuk.

Linda egyedül nevelte fel a fiút, és bár akadt jó néhány pótapuka, a nő soha nem tudta megtalálni az igazit, pedig ez aztán nem Damienen múlt, ő mindegyikkel barátságos volt, bár egyikre sem nézett fel Apaként.

A nyugalom azonban nem tartott örökké. A kisfiút 5-6 éves korától kezdve rémálmok kezdték el kísérteni, sötét árnyakról, boszorkákról, elátkozott emberekről. Linda megpróbálta kezeltetni Damien rémálmait, pedig nagyon jól tudta, hogy miből erednek. Az apuka, Pierre Royer egy nagy múltú boszorkány/mágus család leszármazottja volt. Ezt a nő a saját szemével is tapasztalta, amikor annak idején megfenyegették, hogy ha nem hallgat, nem hogy pénzt nem kap, még meg is átkozzák. A nő gyanakodni kezdett, hogy átverték, és ez az egész pénzköltekezés csak elterelés volt, igazából pedig rászabadítottak valamit a kisfiúra, hogy minél hamarabb eltüntessék. Nem is tévedett túlságosan, valóban átokról volt szó, de nem csak Damient, az édesanyját is megbélyegezték.

A fiú a kezeléseken tanácsoltakat követve elkezdett beszélgetéseket indítványozni az árnyakkal, és bármily meglepő is volt, sikerült neki. Az álmai mintha enyhülni kezdtek volna, miután „megbarátkozott” a démonaival, sőt tinédzser évei alatt háromszor is meglehetősen gyanús szerencsével úszott meg egy-egy balesetet.

Damien tehát megbékélt az átkával, Lindának azonban nem volt ekkora szerencséje. A fiú mindössze 15 éves volt, amikor az édesanyja egyik éjjel összeesett, s kómába zuhant. Teljesen kifehéredett, a szemei pedig elfeketedtek. Az orvosok nem tudták mire vélni az egészet, Dam viszont tudta, hogy csak a démonai segíthetnek az Anyján. Alkut ajánlott nekik, mentsék meg a nő életét, cserébe megkapják a lelkét. Az árnyak kapva kaptak is az alkalmon, feloldozták a Lindán lévő átkot, majd elvették a fizetségüket, a fiú lelkét.

Lélek nélkül Damien élete mondani sem kell, meglehetősen megváltozott. A mélyebb érzelmei mintha megszűntek volna. Egyszeri ösztönszerű ingereken kívül semmi maradandó nem tudott kialakulni benne többé. Se szeretet, se utálat, se boldogság, se szomorúság. Csak a végeláthatatlan üresség lakolt a fiúban odabent.

Az anyjának négy évig nem mesélte el, hogy mi történt azon az éjszakán, de Linda mindvégig sejtett valamit, hiszen nem volt vak, látta a fián a változást.

Miután fény derült az igazságra, a nő is elmesélt Damiennek mindent az apjáról, és javasolta, hogy keresse fel őt, mert ő biztos tud valami módot arra, hogy visszaszerezze a lelkét. A fiú tehát a középiskola elvégzése után az első adandó alkalommal felpattant egy vonatra, és megindult New Orleans felé, az apja szülővárosába.

Nem volt vele a szerencse, az apját nem sikerült megtalálnia. Teljesen nyoma veszett, még csak hírét se hallották hónapok óta. Találkozott viszont a rokonaival, és a segítségüket kérte. Jelenleg az egyik "unokatestvérénél" szállt meg, amíg nem rendeződik az élete. Nem is gondolta, mire vállalkozik, amikor elfogadta a lány kedves ajánlatát. Tele van macskákkal a ház, ahol élnek, és hát akad velük bőven probléma.  Azóta a cicák között telnek a mindennapjai, a legnagyobb örömére. Talán lassan kezd velük megbarátkozni...

Időközben taxizásból keresi meg a mindennapi betevőjét, de folyamatosan kutat más álláslehetőség után is. Mint mindenki, ő is örülne egy stabilabb, jól fizető állásnak.

Bár Apjára még nem talált rá, nem hagyott fel annak reményével, hogy újra teljes értékű ember lehessen. Ennek érdekében még egy korábbi tabuját és leküzdötte, és elkezdett okkult dolgok után kutatni. Így került kapcsolatba a tarot kártyákkal és a hozzájuk kapcsolódó mágiával. Jelenleg még nehezen nevezhető mesternek, de meglepően gyorsan sajátít el újabb és újabb ceremóniákat, varázslatokat.

## Személyiség

Lélek hiányában nem képes túlzott érzelmek kimutatására. Egy üresség tátong ott, ahol másoknak az mélyebb érzései szoktak otthonra lelni. Ez nem jelenti azt, hogy szívtelen vagy gonosz lenne. Segítőkész és barátságos ennek ellenére is, csak ez inkább egy emlékeire támaszkodó "szokás", mintsem őszinte jóság. Örülni meg nem tud semminek. Humorérzéke is elég gyenge, felfogja, ha valami vicc akart lenni, és erőltet is egy mosolyt az arcára olyankor, de nem túlzottan feszülnek meg miatta a rekeszizmai.

Azért akadnak dolgok, amiket kifejezetten kedvel, és még ha nem is okoznak örömöt a számára, mutat feléjük bizonyos szintű érdeklődést. Ilyenek például az autók. Már egészen pici kora óta oda volt a mindenféle járgányokért, és ez így tizenkilenc éves korára sem változott. Szintén nem veti meg az alkoholt sem, vagy egy jó bulit, bár az utóbbi időben ezeken már csak igen passzív szerepet tud vállalni. A szebb nőket is megnézi magának, de szerelembe képtelen esni. Tehát egy átlagos tizen-huszonéves fiúra jellemző érdeklődési köre megvan, csak inkább amolyan megmagyarázhatatlan normaként tekint rájuk, mintsem olyan dolgokra, amelyeket "szíve szerint örömmel csinál".

## Érdekességek

Kedveli:

* a piros színt
* a pizzát
* a sajtot
* a csokit
* a whiskeyt
* a sört
* az autókat
* a kütyüket
* a kutyákat

Rühelli:

* az iskolát
* az apját
* a franciákat
* a macskákat
* a denevéreket